钦定古今图书集成/理学汇编/学行典/第021卷 > 皇极经世心易发微二 > 《观物筌蹄》
## 钦定古今图书集成/理学汇编/学行典/第021卷 > 皇极经世心易发微二 > 《观物筌蹄》

一曰论动静。夫动静者，吉凶悔吝之本，盖嗜欲将至，
有开必先，朕兆之萌，其端可测。一动一静之闲，有自
然之数，不动不占，不因事不占。故《皇极之数》，专在动
上求之。凡意所萌动，务以“先闻先见之动物为主，因
动而起，则祸福可前知矣。”故以二动合为一卦，或一
动则不可算，一动一静则可算，盖动静相连，亦是数
也。若所动者既杂，则以先闻先见者算之，其馀不可
用。凡看动物，以先得者为上卦，后得者为下卦，次加
年月日时，又次加阴阳之策，共成若干，仍以克太岁
之卦除之，然后方成一数。如以手执笔，笔动而手亦
动也。如以手取刀裁纸，乃是三件物，未将刀到纸边
时，只以手与刀两件算数。若已将刀正裁纸时，只算
刀与纸，不可算手。此是二动连属之义。一动一静者，
如以手拍棹，则手动棹不动，如抬棹，则是二者俱动
也。如以脚震地，脚动而地不动，此是一动一静连属
之义。须要动静相关，然后可用。举此为例，馀可类推。
然动静之中，难以取舍，有自己之数，有他人之数，有
物之数。如自己算数，心下主定何事静坐自看我身
上如何动，或头动，或手足动，或沿衣而动，须是无心
之动，便可取而下数。已得动数，或再有动，不可用，只
以先动者为主。如有人来问我，须从那人来问时，观
他身上动静，而下数方是亲切。如算物取物动处，而
下数要在澄心取动，动取不真，则数不验矣。

二曰论卦象。夫卦象者，圣人仰观俯察，“近取诸身，远
取诸物”之象也。故“乾健坤顺，乾马坤牛”之属，《易》中备
载，不能尽述。明理者以象推之，今略以同类者辨焉。
且如干兑皆属金，何以分别？盖干乃贵重圆健之物，
兑乃毁伤破缺之物；坤艮皆属土，盖坤为地，艮为山，
或在高山，或在平地，自是不同。震巽皆属木，盖震为
阳木，巽为阴木。其发生茂盛萌芽者，《震》也；枯槁憔悴
者，《巽》也。又有棹凳床柜之类，为《巽》；苍筤萑竹之类，为
震。内虚外实者，为离；内实外虚者，为坎。日亦为离，月亦为坎。凡取动数，当以此卦算数。

三曰《论卦气》。夫卦气者，旺相休囚之气也。维天之命，
于穆不已。故春木、夏火、秋金、冬水、土旺四季，无非生
长收藏之气。卦名不易，而气随时转，自有真假、进退、
元耗、浮沈之殊。占断之际，当按时番气，不可拘拘于
卦名。故当时用事者谓之“真”，背时无气者谓之“假”，气
候将临者谓之“进”，气候已往者谓之“退”，四植生扶者
谓之“元”，四植泄气者，谓之“耗”，不当令而日辰生旺者，
谓之“浮”，死休囚废而受制于时者，谓之“沈”，沈气则欲
速而不达，浮气则当权而不久，耗气则随得随失，元
气则根深而福厚，退气则有今而罔后，进气则方兴
而未艾，假气则虚多而实少，真气则成始而成终，番
此而断之，则祸福如悬鉴矣。

“四曰《论审机》。”夫审机者，观之语默动静之机也。人来
求我之际，言虽未出于口，而形于身，见于事者，自有
动静往来，真假虚实之机。入门之际，当审其机，观其
气色之忧喜，而参之以卦象之休旺，则事之可否，亦
可得而前知矣。盖临事之际，见物偶然起者谓之动，
偶然安息者谓之静。人物之去谓之往，人物之至谓
之来，布帛谷粟之类谓之真，纸花木果之类谓之“假”，
有声无形者谓之虚，有形有象者谓之“实。”“动则其事
速，静则其事迟，凶事欲其去，吉事喜其来，求官问利
爱其真，问事寻人怕其假，兴词讼诉嫌其虚，作事谋
为利其实。”以此八机，合前八气，化而裁之，变而通之，
则未来已往之事，皆可得而前知矣。人之气色。必于
动物观之。盖气从中出为内卦。色见于外为外卦。人
有喜怒舒惨。不若就动处起之为有准也。

五曰《论卦义》。夫卦义者，文王、周公、孔子所系之辞，自
有深意存乎其中也。如干为刚健，亦为亢滞，君子得
之多吉，小人得之多凶。坤为厚实，亦为重浊。有得之
而富贵者，有得之而愚顽者。坎有润物之功，亦有陷
溺之象。离有文明之义，亦有乖离之理。兑为和悦，亦
为诡随。艮为静止，亦为时行。震为震动，亦为惊恐。巽
乃㢲顺，亦为不果。又《干》为君父之道，《坤》为臣子之道，
《咸》《姤》利于婚姻，《鼎》《革》利于更改，待于《需》，进于《晋》，行师
于《师》，争讼于《讼》，聚于《萃》，散于《涣》，退于《遁》，守于《困》，安于
《恒》《泰》，厄于《蹇》《夷》，盈于《丰》，有坏于《损》，《蛊》“《家人》之在室”，《旅》
之在途，此皆卦象之义也。起数之时，不可执一，当随
其机之吉凶，日辰之休旺而言之。盖身数旺则福可
成，否则福变为祸矣。故曰：“君子修之吉，小人悖之凶。”
在人为之何如耳。尧夫之言，亦有观世之义，学数者
当深致其思。

六曰论生克。夫生克者，八卦相生相克之义也。大抵
卦贵生不贵克，克则凶，生则吉。其理以日干为主，以
数为宾，一数之内，又以运为主，元会世为宾。最要宾
生主，又生日辰为妙，元会世生扶运爻则吉。元会世
生运，运又生日辰者，为上吉。日辰与运数相生相合，
而元会世来克运者，则事虽好而机不及时，为人所
制伏。若元会世俱来生运，运与日辰不相生者，此好
中不足之数。凡卦生要生回克宜克出，逆克者耗气。
如算一年，则以年干断，浅近之事，则以日干断，此《皇
极》之通论也。大抵日辰尢为紧要，纵观年月，亦要参
看日辰，两下俱吉则吉，两下俱凶则凶，此四柱归一
之论。盖运者一数之领袖，元会世或有归还魁贵，禄
马来生扶运数，运数又逢吉曜，是谓逢吉，为官者陞
迁，为士者登科，为商者进财，或得上人提拔。如会世
好数来生运，运虽不旺，亦为有救。若会世之数带煞
克运，运逢生旺带吉曜者，当招不义之财，得小人之
力。好数克身则福浅，恶数克身则祸至。若身数更不
吉，斯为下矣。然后以升降错综乘除之数审之，仍以
卦之爻变佐之。数为卦之体，卦为数之用，体用俱吉
为上，体重而用轻。数若不好，则卦亦徒好也。初下之
数，论事体之本末。升降，观事体之中，错综乘除，观事
体之终。有先吉后凶者，有先凶后吉者，以数论之。
七曰论冲合。夫冲合者，日辰与卦象相冲相合也。冲
者其事散，合者其事成，各有所合，不可以一例论之。
冲者，冲动其事。冲百与零，他人动，冲十，自己动十零。
与日辰相冲者，作事散失。冲年为一岁之事，冲月为
一月之事，冲日为一日之事。凡数与年月日时相冲
为不吉，与运数相冲者次之。合者，其事成也。数与年
月日时相合者为上吉，与运数相合者次之。合年一
年皆吉，合月一月皆吉，合日一日皆吉，合百零与他
人相好，合十与自己相好，十零与日辰相合，所为皆
成。若数来合运，人来求我，运去合数，我去求人，日辰
合运，有上人来寻我，或好事临身，冲者反是。

八曰论刑害。夫刑害者，败事不吉之数也。数中逢此，
凡百忌之。有与卦数相刑者，有与日辰相刑者。刑克
日辰，非与人争斗，即灾患相侵。刑克卦数，非作事不
成，即悔气懊恼。刑年，一年之事；刑月，一月之事；刑日，
一日之事。如寅日刑巽，巳日刑《坤》之类。害者，六害也，
断法与刑同九曰论生旺墓绝。夫生者长生，旺者帝旺也。数得生
旺而逢吉者，有财有喜。数得生旺而逢凶者，虽则有
喜，不免灾悔。年得生旺者，一年迪吉。月得生旺者，一
月迪吉。日得生旺者，一日迪吉。非高人见访，即亲友
相迎。非进财帛即饮食宴会。带克者名为不静。十数
生旺，而带六虚或耗数者，财必散失。占病喜长生，求
官喜帝旺，临官墓绝者，天干逢墓绝是也。破耗者，卦
泄干支之气也。囚陷者，卦克地支是也。年干墓绝，一
年不显。月令墓绝，一月晦滞。日干墓绝，一日不快。破
陷同此而推。如年干气旺生运，或运带喜生年干，又
主进财，克者不吉。

十曰论虚耗。夫虚者空亡，耗者不用也。此数固为不
吉，各有所用，凶事喜之，吉事忌之，惟有僧道遇之反
吉。故“甲子旬中乾象忧，甲寅坎艮亦同流，甲辰艮震
何须问，甲午巽象不须投，甲申离坤君须记，甲戌坤
艮怕当头，卦中如若来相遇，进用求谋百事休。”此空
亡之宿也。“甲子旬中艮兑宫，甲戌还在三四中，甲申
五六为无用，甲午怕见七八逢甲辰，又当九与十，甲
寅七八九十同，上为男，忌下为女，遇此名为不用星”，
此耗气之宿也。